Predlog UREDBA SVETA o razdelitvi ribolovnih možnosti v skladu s Protokolom med Evropsko unijo in Gabonsko republiko o določitvi ribolovnih možnosti in finančnega prispevka iz Sporazuma o partnerstvu v ribiškem sektorju, ki velja med pogodbenicama /* COM/2013/0464 final - 2013/0215 (NLE) */





OBRAZLOŽITVENI MEMORANDUM 1. OZADJE PREDLOGA Evropska komisija je na podlagi pooblastila Sveta začela pogajanja z Gabonsko republiko za obnovitev Protokola k Sporazumu o partnerstvu v ribiškem sektorju med Evropsko skupnostjo in Gabonsko republiko. Po zaključku pogajanj so pogajalci 24. aprila 2013 parafirali osnutek novega protokola. Novi protokol zajema obdobje treh let od datuma začetka začasne uporabe, ki je določen v členu 14, tj. od datuma podpisa novega protokola. Glavni cilj Protokola k Sporazumu je, da se plovilom Evropske unije zagotovijo ribolovne možnosti v gabonskih vodah ob upoštevanju najboljših razpoložljivih znanstvenih mnenj in priporočil Mednarodne komisije za ohranitev tunov v Atlantiku (ICCAT) ter v mejah razpoložljivega presežka. Komisija se je med drugim oprla na rezultate naknadne ocene zunanjih strokovnjakov. Splošni cilj je okrepiti sodelovanje med Evropsko unijo in Gabonsko republiko, da se v interesu obeh pogodbenic vzpostavi partnerski okvir za razvoj trajnostne ribiške politike in odgovorno izkoriščanje ribolovnih virov v ribolovnem območju Gabona. Protokol določa ribolovne možnosti zlasti za naslednji kategoriji: 27 zamrzovalnih plovil za ribolov tuna s potegalko; 8 plovil za ribolov tuna z ribiško palico. Treba je določiti način razdelitve teh ribolovnih možnosti med države članice. Na podlagi tega Komisija Svetu predlaga, naj sprejme to uredbo. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Posvetovanja z zainteresiranimi stranmi so bila opravljena v okviru ocene protokola za obdobje 2007–2013. Med strokovnimi srečanji so bila posvetovanja opravljena tudi s strokovnjaki držav članic. Posvetovanja so se zaključila s sklepom, da je protokol o ribolovu z Gabonsko republiko koristno ohraniti. 3. PRAVNI ELEMENTI PREDLOGA Ta postopek se začenja hkrati s postopkoma v zvezi s sklepom Sveta o začasni uporabi Protokola in s sklepom Sveta o sklenitvi Protokola. 2013/0215 (NLE) Predlog UREDBA SVETA o razdelitvi ribolovnih možnosti v skladu s Protokolom med Evropsko unijo in Gabonsko republiko o določitvi ribolovnih možnosti in finančnega prispevka iz Sporazuma o partnerstvu v ribiškem sektorju, ki velja med pogodbenicama SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 43(3) Pogodbe, ob upoštevanju predloga Evropske komisije, ob upoštevanju naslednjega: (1) Svet je Sporazum o partnerstvu v ribiškem sektorju med Gabonsko republiko in Evropsko skupnostjo odobril z Uredbo (ES) št. 450/2007[1]. (2) Svet je 7. novembra 2006 sprejel Sklep (ES) št. 2006/788/ES o sklenitvi Sporazuma v obliki izmenjave pisem o začasni uporabi Protokola, ki za obdobje od 3. decembra 2005 do 2. decembra 2011 določa ribolovne možnosti in finančni prispevek, kakor je predvideno s Sporazumom med Evropsko skupnostjo in Gabonsko republiko o ribolovu v obalnih vodah Gabona[2]. (3) Unija je z Gabonsko republiko izvedla pogajanja o novem protokolu k Sporazumu o partnerstvu, ki plovilom Unije dodeljuje ribolovne možnosti v vodah, v katerih Gabonska republika izvaja jurisdikcijo na področju ribištva. Po zaključku pogajanj je bil 24. aprila 2013 parafiran osnutek novega protokola. (4) Svet je […] sprejel Sklep št. .../2013/EU [please complete] o podpisu in začasni uporabi novega protokola. (5) Za obdobje uporabe novega protokola bi bilo treba določiti način razdelitve ribolovnih možnosti med države članice. (6) Če je v skladu s členom 10(1) Uredbe Sveta (ES) št. 1006/2008 z dne 29. septembra 2008 o dovoljenjih za ribolovne dejavnosti ribiških plovil Skupnosti zunaj voda Skupnosti in dostopu plovil tretjih držav do voda Skupnosti[3] očitno, da ribolovne možnosti, ki so bile Uniji dodeljene na podlagi novega protokola, niso v celoti uporabljene, Komisija o tem obvesti zadevne države članice. Če v roku, ki ga določi Svet, ni odgovora, to pomeni potrditev, da plovila zadevne države članice v danem obdobju ne izkoriščajo v celoti svojih ribolovnih možnosti. Ta rok bi bilo treba določiti. (7) Da bi plovila Unije lahko ponovno začela izvajati ribolovne dejavnosti, člen 14 novega protokola določa možnost, da ga pogodbenici začasno uporabljata od datuma njegovega podpisa. Ta uredba bi se zato morala uporabljati od datuma podpisa novega protokola – SPREJEL NASLEDNJO UREDBO: Člen 1 Ribolovne možnosti, določene s Protokolom, dogovorjenim med Evropsko unijo in Gabonsko republiko, o določitvi ribolovnih možnosti in finančnega prispevka iz Sporazuma o partnerstvu v ribiškem sektorju, ki velja med pogodbenicama (v nadaljnjem besedilu: Protokol), se med države članice razdelijo na naslednji način: a) zamrzovalna plovila za ribolov tuna s potegalko: Francija 12 plovil Španija 15 plovil b) plovila za ribolov tuna z ribiško palico: Španija 7 plovil Francija 1 plovilo Uredba (ES) št. 1006/2008 se uporablja brez poseganja v Sporazum o partnerstvu v ribiškem sektorju med Evropsko skupnostjo in Gabonsko republiko. Če se z zahtevki za dovoljenja za ribolov držav članic iz odstavka 1 ne izčrpajo vse ribolovne možnosti, ki jih določa Protokol, Komisija v skladu s členom 10 Uredbe (ES) št. 1006/2008 upošteva zahtevke za dovoljenja za ribolov katere koli druge države članice. Rok, v katerem morajo države članice v skladu s členom 10(1) Uredbe (ES) št. 1006/2008 potrditi, da ne izkoriščajo v celoti ribolovnih možnosti, dodeljenih s Sporazumom, je deset delovnih dni od dneva, ko jim Komisija sporoči, da ribolovne možnosti niso izčrpane. Člen 2 Ta uredba začne veljati dan po objavi v Uradnem listu Evropske unije. Uporablja se od datuma podpisa Protokola. Ta uredba je zavezujoča v celoti in se neposredno uporablja v vseh državah članicah. V Bruslju, Za Svet Predsednik [1] UL L 109, 26.4.2007, str. 1. [2] UL L 319, 18.11.2006, str. 15. [3] UL L 286, 29.10.2008, str. 33.